***II Profesionālās tālākizglītības programmas - 2.kvalifikācijas līmenis***

**Elektromontieris**

***Profesionālās darbības pamatuzdevumi***

Elektromontieris veic:

* elektroietaišu un elektroiekārtu montāžu;
* remonta un ekspluatācijas darbus, vadoties pēc atbilstošās dokumentācijas (remontē, uzstāda, apkalpo kabeļu elektrolīnijas, transformatorus u.c.);
* nosaka un novērš elektroiekārtu vienkāršus bojājumus;
* novērtē mēraparātu, pārbaudes iekārtu un instrumentu atbilstību izpildāmajam darbam.

Elektromontieris strādā augstākas kvalifikācijas speciālista (parasti meistara) vadībā.

***Darba apstākļi***

Elektromontiera darba apstākļi ir atkarīgi no uzņēmuma specifikas. Piemēram, elektrostacijā – pārsvarā iekštelpās, elektroenerģijas pārvades un sadales tīklos – ārā, jebkuros laika apstākļos.

Dažkārt (avārijas situācijās) ir nepieciešams strādāt virsstundas.

Elektromontieris darbā lieto elektro un individuālās aizsardzības līdzekļus (ķiveri, drošības jostu, izolējošos cimdus un apavus). Lai izvairītos no bīstamām situācijām darba pienākumu veikšanas laikā, elektromontierim stingri jāievēro darba drošības noteikumi.

***Darba iespējas***

Elektromontieris strādā uzņēmumos, kuros ir elektroietaises vai elektroiekārtas, vai kā pašnodarbināta persona, vai individuālais komersants.

***Profesionāli svarīgas īpašības un prasmes:***

* sistemātiskums (spēja atkārtoti veikt kādas darbības plānā noteiktā secībā|);
* stabilitāte, izturība;
* prasme ātri izvērtēt situāciju un pieņemt lēmumu;
* prasme izvēlēties elektroiekārtas montāžas darbiem nepieciešamos materiālus;
* prasme lasīt un izprast elektriskās shēmas, skices, tehniskos projektus.